P6_TA(2006)0448

Odnosi med Evropsko unijo in Rusijo po umoru novinarke Ane Politkovske

Resolucija Evropskega parlamenta o odnosih med EU in Rusijo po umoru ruske novinarke Ane Politkovske

Evropski parlament,

- ob upoštevanju ciljev utrjevanja demokracije in političnih svoboščin v Ruski federaciji, kakor so določeni v Sporazumu o partnerstvu in sodelovanju EU-Rusija (SPS), ki je začel veljati dne 1. decembra 1997, začetek pogajanj o novem sporazumu pa je predviden konec leta 2006,

- ob upoštevanju svojih prejšnjih resolucij in deklaracij, ki se nanašajo na svobodo tiska in svobodo govora v Rusiji, ter še posebej svoje resolucije o odnosih med EU in Rusijo z dne 26. maja 2005 [1],

- opozarja na obveznosti Ruske federacije na področju spoštovanja človekovih pravic, zlasti glede na dejstvo, da Rusija trenutno predseduje odboru ministrov Sveta Evrope,

- ob upoštevanju člena 103(2) svojega Poslovnika,

A. ker je bila ruska novinarka Ana Politkovska v nedeljo, 7. oktobra 2006, ubita v dvigalu svojega stanovanjskega bloka, in sicer ustreljena na način, značilen za umore po naročilu,

B. ker je Ana Politkovska objavila številne članke in več knjig o položaju človekovih pravic v Rusiji ter še zlasti v Čečeniji in na severnem Kavkazu,

C. ker je bila Ana Politkovska tudi predana zagovornica človekovih pravic v Rusiji in je učinkovito podpirala žrtve kršenja človekovih pravic, še posebej v Čečeniji,

D. ker njen umor sledi umoru Andreja Kozlova, namestnika guvernerja ruske centralne banke, ki je poskušal reformirati ruski bančni sistem; ker je bil dne 16. oktobra 2006 v svojem stanovanju ubit tudi Anatolij Voronin, poslovni direktor tiskovne agencije Itar-Tass,

E. ker so umori političnih nasprotnikov postali zaskrbljujoč pojav na ruskem političnem prizorišču,

F. ker je Rusija, po navedbah organizacij Novinarji brez meja in Odbor za zaščito novinarjev, skoraj na vrhu med državami, v katerih so bili umorjeni novinarji,

G. ker so bile preiskave teh umorov nezadostne in v večini primerov morilci nikoli niso bili odkriti,

H. ker je javnost tako na mednarodni ravni kot v Rusiji izrazila resno zaskrbljenost glede vedno večjega omejevanja svobode tiska in svobode govora,

I. ker so svoboda medijev, učinkovita zaščita neodvisnih novinarjev in celovita podpora delu organizacij za človekove pravice bistveni element demokratičnega razvoja države,

1. izkazuje spoštovanje delu in zaslugam Ane Politkovske, zelo cenjene raziskovalne novinarke, ki je bila poznana kot simbol poštenega novinarstva v Rusiji, je bila večkrat nagrajena - med drugim z nagrado Olofa Palmeja - in se je pogumno postavljala v bran človeškega življenja in dostojanstva ter razkrivala različne oblike zločinov proti človeštvu, zlasti v Čečeniji, in o njih objektivno poročala;

2. izreka svoje iskreno sožalje družini Ane Politkovske ter njenim prijateljem in kolegom med novinarji ter v gibanju za človekove pravice;

3. najostreje obsoja umor Ane Politkovske in poziva ruske oblasti, naj izpeljejo neodvisno in učinkovito preiskavo, da se najde in kaznuje odgovorne za ta strahopetni zločin; poziva EU in Svet Evrope, naj pozorno spremljata te preiskave;

4. izraža svojo globoko zaskrbljenost glede rastočega zastraševanja in nadlegovanja ter umorov neodvisnih novinarjev in drugih oseb, ki so kritične do sedanje vlade, ter opozarja rusko vlado, da bo nadaljevanje tega trenda negativno vplivalo na ugled Rusije kot celote;

5. poziva ruske oblasti, naj se dejavno bojujejo proti zastraševanju neodvisnih novinarjev in aktivistov za človekove pravice ter naj zagotovijo popolno zaščito neodvisnim novinarjem, ki razkrijejo resne primere krivic v njihovi državi, ter organizacijam za človekove pravice in njihovim predstavnikom, ki branijo žrtve kršitev človekovih pravic;

6. poziva Komisijo in države članice, naj pri pogajanjih o novem SPS z Rusko federacijo zavzamejo načelno in trdno stališče ter vztrajajo pri varovanju svobode tiska in spoštovanju neodvisnega novinarstva v skladu z evropskimi standardi;

7. poziva Svet, naj v zvezi s tem resno premisli o prihodnosti odnosov z Rusko federacijo in o tej zadevi razpravlja z Evropskim parlamentom in civilno družbo, da se demokracijo, človekove pravice in svobodo izražanja umesti v jedro vsakega prihodnjega sporazuma in vzpostavi jasen mehanizem za spremljanje izvajanja vseh klavzul tovrstnega sporazuma;

8. poziva k okrepitvi dialoga o človekovih pravicah med EU in Rusijo, da ta postane učinkovitejši in bolj usmerjen v rezultate ter obenem celovito in na vseh ravneh vključuje Evropski parlament, da se utrdi ta element v novem SPS, o katerem naj bi se kmalu začela pogajanja;

9. meni, da bi morale vse demokratične institucije, vključno z Evropskim parlamentom, izpolniti svojo moralno obvezo, da nemudoma obsodijo tovrstne zločine in s tem pokažejo svojo odločenost braniti človekove pravice ne glede na politične okoliščine;

10. izraža svojo globoko zaskrbljenost nad dejstvom, da je bilo z novo zakonodajo o organizacijah civilne družbe več kot 90 % nevladnih organizacij prisiljenih prenehati svoje delovanje v Rusiji; poziva ruske oblasti, naj pospešijo postopke registracije in v vmesnem času dovolijo tem organizacijam, da nadaljujejo svoje dejavnosti, dokler njihove vloge niso pravilno obravnavane in vnesene v register; poziva rusko vlado, naj ne uporablja nedorečenih pravil iz novega zakona kot izgovor za utišanje kritičnih glasov civilne družbe;

11. se zaveda, da so skupna prizadevanja za uresničitev sanj Ane Politkovske o demokratični Rusiji, ki popolnoma spoštuje pravice in svoboščine svojih državljanov, edini način, na katerega je mogoče resnično počastiti njeno strastno predanost resnici, pravičnosti in človekovemu dostojanstvu;

12. naroči svojemu predsedniku, naj to resolucijo posreduje Komisiji, Svetu, parlamentom in vladam držav članic, vladi in parlamentu Ruske federacije ter Svetu Evrope.

[1] UL C 117 E, 18.5.2006, str. 235.

--------------------------------------------------